b'\n_START_ARTICLE_\nJanne Valtonen\n_START_SECTION_\nPelaajaura\n_START_PARAGRAPH_\nValtonen oli SaiPan oma kasvatti. H\xc3\xa4n pelasi joukkueessa ensimm\xc3\xa4iset miesten pelins\xc3\xa4 18-vuotiaana I-divisioonassa kaudella 1986\xe2\x80\x931987, jolloin Valtonen toimi SaiPan kakkosmaalivahtina Ari Timosaarelle. Kaudella 1987\xe2\x80\x931988 h\xc3\xa4n nousi Timosaaren ohi joukkueen ykk\xc3\xb6smaalivahdiksi ja oli torjumassa SaiPaa SM-liigaan kaudeksi 1988\xe2\x80\x931989. Valtonen pelasi kauden aikana my\xc3\xb6s nuorten maaotteluita, mutta putosi viimeisimpin\xc3\xa4 alle 20-vuotiaiden lopullisesta MM-joukkueesta._NEWLINE_Ensimm\xc3\xa4isell\xc3\xa4 SM-liigakaudellaan 1988\xe2\x80\x931989 Valtonen jakoi SaiPan torjuntavastuun Harri Tammiruusun kanssa ja pelasi 24 runkosarjaottelua. Kaudella 1989\xe2\x80\x931990 h\xc3\xa4n nousi joukkueen selke\xc3\xa4ksi ykk\xc3\xb6smaalivahdiksi ja torjui 39 runkosarjaottelussa. Kaudella 1990\xe2\x80\x931991 Valtonen l\xc3\xa4hinn\xc3\xa4 jakoi torjuntavastuun Petteri Linnan kanssa. SaiPa kuitenkin putosi suoraan takaisin I-divisioonaan kaudeksi 1991\xe2\x80\x931992, jolloin Valtonen toimi taas joukkueen ykk\xc3\xb6smaalivahtina. SaiPan kausi osoittautui kuitenkin pettymykseksi joukkueen sijoituttua runkosarjassa kuudenneksi._NEWLINE_Kaudeksi 1992\xe2\x80\x931993 Valtonen siirtyi Jokipoikiin, jotka h\xc3\xa4n torjui I-divisioonan runkosarjan voittoon, mutta joukkue j\xc3\xa4i kuitenkin karsintojen p\xc3\xa4\xc3\xa4tteeksi ilman sarjanousua. Valtonen palasi kaudeksi 1993\xe2\x80\x931994 SaiPaan, mutta 18-vuotias Jussi Markkanen nousi h\xc3\xa4nen ohitseen joukkueen ykk\xc3\xb6smaalivahdiksi. Kauden 1994\xe2\x80\x931995 Valtonen pelasi Imatran Ketter\xc3\xa4ss\xc3\xa4, joka j\xc3\xa4i I-divisionassa viimeiseksi, mutta s\xc3\xa4ilytti kuitenkin sarjapaikkansa. Valtonen palasi taas kaudeksi 1995\xe2\x80\x931996 SaiPaan, mutta h\xc3\xa4n j\xc3\xa4i joukkueen kakkosmaalivahdiksi. H\xc3\xa4n lopetti pelaajauransa kev\xc3\xa4\xc3\xa4seen 1996.\n_START_SECTION_\nValmentajaura\n_START_PARAGRAPH_\nValtonen toimi vuodet 2009\xe2\x80\x932012 SaiPan A-nuorten maalivahtivalmentajana. Kausina 2008\xe2\x80\x932009 ja 2010\xe2\x80\x932011 h\xc3\xa4n valmensi my\xc3\xb6s joukkueen B-nuorten maalivahteja. Kaudeksi 2012\xe2\x80\x932013 Valtonen siirtyi kaksivuotisella sopimuksella SaiPan SM-liigajoukkueen maalivahtivalmentajaksi.'